ดอลล์แข็งค่า ข้อมูลศก.สดใสหนุนคาดการณ์เฟดขึ้นดบ.
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (17 ก.ค.) เนื่องจากข้อมูลเศรษฐกิจสหรัฐบ่งชี้ถึงความเป็นไปได้ที่จะมีการปรับขึ้นอัตราดอกเบี้ยภายในปีนี้
18 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0851 ดอลลาร์สหรัฐ จาก 1.0875 ดอลลาร์สหรัฐ ขณะที่เงินปอนด์เพิ่มขึ้นที่ 1.5609 ดอลลาร์สหรัฐ จากระดับ 1.5608 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.09 เยน จาก 124.13 เยน และเพิ่มขึ้นเมื่อเทียบกับฟรังก์สวิสที่ระดับ 0.9611 ฟรังก์ จาก 0.9578 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7378 ดอลลาร์สหรัฐ จากระดับ 0.7406 ดอลลาร์
กระทรวงแรงงานสหรัฐเปิดเผยว่า ดัชนีราคาผู้บริโภค (CPI) เพิ่มขึ้น 0.3% ในเดือนมิ.ย. เมื่อเทียบรายเดือน โดยได้แรงหนุนจากราคาน้ำมันและอาหารที่ทะยานขึ้น เมื่อเทียบรายปี ดัชนี CPI ดีดตัวขึ้น 0.1% ในเดือนมิ.ย. ซึ่งเป็นการเพิ่มขึ้นครั้งแรกนับตั้งแต่เดือนธ.ค.2557
บรรดานักวิเคราะห์มองว่า อัตราเงินเฟ้อกำลังปรับตัวใกล้เป้าหมายของธนาคารกลางสหรัฐ (เฟด) ที่ 2% ซึ่งหนุนกระแสคาดการณ์เกี่ยวกับการปรับขึ้นอัตราดอกเบี้ยในเดือนก.ย.นี้ ขณะเดียวกัน ในช่วงที่ผ่านมา นางเจเน็ต เยลเลน ประธานเฟด ก็ได้ส่งสัญญาณชัดเจนถึงแนวโน้มที่เฟดจะปรับขึ้นอัตราดอกเบี้ยภายในปีนี้